ИЗБОРНОМ ВЕЋУ  
ФИЛОЗОФСKОГ ФАKУЛТЕТА  
УНИВЕРЗИТЕТА У БЕОГРАДУ

ИЗВЕШТАЈ

о кандидату за избор у звање ВАНРЕДНОГ ПРОФЕСОРА за ужу научну област ОПШТА ФИЛОЗОФИЈА - тежиште истраживања епистемологија и методика наставе филозофије са основама филозофије образовања

Одлуком Изборног већа Филозофског факултета од 03.11.2022. године изабрани смо у комисију за припрему извештаја о кандидатима за избор у звање ВАНРЕДНОГ ПРОФЕСОРА за ужу научну област ОПШТА ФИЛОЗОФИЈА, тежиште истраживања епистемологија и методика наставе филозофије са основама филозофије образовања, са пуним радним временом, на одређено време у трајању од пет година. На конкурс објављен 17.11.2022. у листу *Послови* пријавио се само један кандидат, др Воин Милевски, доцент на Одељењу за филозофију Филозофског факултета у Београду. На основу увида у његову биографију, библиографију и садржај научних радова, подносимо Изборном већу Филозофског факултета овај извештај, који достављамо стручном сараднику факултета за радне односе у штампаној и електронској форми.

**Биографски подаци**

Воин Милевски рођен је 07.10.1982. године. Завршио је музичку гимназију у Земуну, а студије филозофије на Одељењу за филозофију Филозофског факултета у Београду уписао је 2002. године. Дипломирао је 2009. године, са просечном оценом 9.24., на тему „Анализа моралних термина у *Језику морала* Р. М. Хера“. Након завршених дипломских студија, 2011. године уписује докторске студије на Филозофском факултету у Београду. Исте године, Милевски је ангажован као истраживач сарадник на пројекту „Динамички системи у природи и друштву: филозофски и емпиријски аспекти“, чији је носилац Институт за филозофију Филозофског факултета у Београду, а који финансира Министарство науке Републике Србије. Дисертацију на тему „Етичка анализа савремених теорија казне“ одбранио је 2014. године. Унапређен је у звање научног сарадника 2015. године. Од 2018. године ради као доцент на Oдељењу за филозофију Филозофског факултета Универзитета у Београду.

Стручна интересовања Воина Милевског укључују метаетику, метанормативну теорију, теорију делања, епистемологију и филозофију образовања. Више пута је био предавач на међународној летњој школи *Felix Romuliana,* која се одржава у Зајечару. Поред тога, две узастопне године (2013. и 2014.) учествовао је на летњим школама на Централно-европском универзитету (CEU) у Будимпешти. Своје радове је излагао на многобројним домаћим, као и на међународним конференцијама у Шведској (Göteborg, 2012), Немачкој (Tübingen, 2013), Португалу (Braga, 2014), Мађарској (Budapest, 2013, 2014) и Пољској (Gdańsk, 2014, 2021). Био је рецензент по позиву у међународном часописима *Philosophical Psychology*, *European Journal of Analytic Philosophy*, *Journal of Value Inquiry*, *Australasian Journal of Philosophy*, а од 2021. ангажован је и као главни уредник међународног часописа *Belgrade Philosophical Annual*. Поред научних активности и бројних публикација, добитник је награде Задужбине Ђоке Влајковића за најбољи рад младих научних радника Универзитета у Београду 2017. године.

**Објављене монографије и радови**

У овом делу извештаја укратко ћемо приказати научне резултате које је др Милевски постигао у радовима које је објавио у периоду после избора у звање доцента.   
 Књига др Воина Милевског, *Метанормативни проблем*, објављена је 2022. године у издању Института за филозофију Филозофског факултета у Београду. Ова књига је подељена у пет поглавља, при чему се у сваком од тих поглавља критички разматра један од кључних проблема у савременој теорији делања и, шире посматрано, метанормативној теорији.

У првом поглављу, Милевски приказује средишњи проблем који проистиче из интуитивно уверљиве претпоставке о повезаности између субјектових нормативних судова и мотивације да поступи у складу са оним што ти судови налажу.

Следећи методолошку поставку Мајкла Смита (Michael Smith), Милевски разлаже наведени проблем у склоп питања о појединачној одрживости и међусобној усклађености наизглед неспорних семантичких, мотивационих и психолошких импликација нормативних судова – а то су когнитивизам, мотивациони интернализам и хјумовска теорије мотивације. Тај проблем, који је Смит поставио у погледу моралног дискурса, Милевски проширује на све нормативне судове. Међутим, уместо директног решења метанормативног проблема, Милевски бира другачију, може се рећи, скептичку аргументативну стратегију дисолуције тог проблема. Он, наиме, настоји да докаже да сама поставка проблема почива на погрешним претпоставкама о значењу и међусобном односу три носеће тезе о импликацијама нормативности судова. Тако, у трећем поглављу, аутор испитује когнитивистичку тврдњу да нормативни судови служе описивању стварности, те аргументује да уобичајени терен расправе на темељу појма “правца уклапања” отвара простор за увид да између наших нормативних судова постоје разлике које подривају могућност да их теоријски обрађујемо као јединствену класу ставова са истом семантичком функцијом.

У четвртом поглављу, Милевски разматра различита становишта о карактеру везе између нормативних судова и субјектове мотивације да поступа у складу са њима. Милевски и овде долази до интригантног закључка да расправа између теоретичара који сматрају да је та веза унутрашња и њихових неистомишљеника из екстерналистичког табора указује најпре на то да се обе стране у примерима које наводе у прилог сопственом становишту ослањају на једну научно неутемељену и спорну претпоставку – да тврдња о томе да субјекат у датом примеру има или нема одговарајућу мотивацију да поступа у складу са својим нормативним ставовима има доказну снагу. У петом поглављу, Милевски се окреће хјумовској теорији мотивације, према којој сазнајна ментална стања не могу да мотивишу наше деловање без помоћи не-сазнајних менталних стања. Премда Милевски налази да у утврђеним оквирима досадашње расправе антихјумовски теоретичари не успевају да понуде довољно добре разлоге за одбацивање наведене тезе, он закључује да је права тешкоћа са хјумовском теоријом мотивације у томе што је у питању неоповргљива и *eo ipso* ненаучна теза о природи нужних и довољних услова мотивационих стања. Чак и у херметичној научној области каква је филозофија, питања којима се Милевски хвата у коштац спадају у захтевнија. То стога што од аутора траже да се компетентно креће на проблемски густом размеђу различитих филозофских дисциплина: метаетике, филозофије психологије и филозофије језика. Ипак, Милевски успева да пише штедљиво, лако и јасно, чврсто се држећи магистралне аргументативне линије, не оштећујући при том теоријску информативност, као ни аналитичку скрупулозност. Осим тога што је пружио оригиналан допринос у области метанормативне теорије, употребљавајући батерију аргумената који доводе у питање не само решивост већ и почетну поставку “метанормативног проблема”, Милевски је написао студију која је, поред осталог, од велике користи и читаоцима заинтересованим за актуелни проблем нормативности значења.

У раду ”Moorean assertions and their normative function”, (2021) *Acta Analytica* 35 (4): 531-541, Милевски анализира главне импликације чувене тезе Џ. Е. Мура (G. E. Moore), према којој су све искрене тврдње облика ”*p*, али ја не верујем да *p*”, као и ” *p*, али верујем да не- *p*” инхерентно апсурдне. Реченице овог типа су у релевантној филозофској литератури познате као инстанце тзв. *муровског парадокса*. Упркос неоспорном утицају наведених Мурових увида на савремене огледе из области филозофије језика, Џон Тури (John Turri) настоји да покаже да су замисливи случајеви реченица које би имале истоветну синтаксу као горе наведене тврдње, али уопште не би доводиле до апсурда. У свом раду Милевски показује да Туријева аргументација не успева да оспори Мурову тезу, јер све замисливе интерпретације његових контрапримера или и саме представљају апсурдне реченичне конструкције или, с друге стране, уопште не не могу да се сматрају аутентичним облицима муровског парадокса.

Текст ”Разлози, рационалност и мотивација” (2019) *Theoria* 62 (3): 29-38, нуди детаљну анализу релација које се могу утврдити између три појма која су наведена у самом наслову овог рада. Како Милевски објашњава, према једној од најутицајнијих и најпопуларнијих теорија у савременој теорији делања и метанормативној теорији, субјект *S* је мотивисан да изврши одређени поступак *p* ако и само ако *S* прихвата скуп разлога *R* на основу којег произлази да треба да изврши *p* и уколико *S* не пати од неког облика практичне ирационалности (нпр. депресије, слабости воље, психопатије, менталне или физичке исцпљености и сл.). Бар на први поглед, ова теорија – која је у филозофској литератури позната као *рационалистички мотивациони интернализам* – делује неконтроверзно и непроблематично. Ипак, како Милевски показује, у последњих десетак година ова популарна позиција је суочена са низом веома озбиљних приговора. У току свог рада Милевски излаже и критички разматра најпознатије облике ових приговора, како би отворио простор за тврдњу да појам практичне ирационалности – који игра централну улогу у формулацији рационалистичке варијанте мотивационог интернализма – треба изоставити из објашњења природе људске мотивације.

У тексту ”Шта филозофија и наука могу да нам кажу о природи бола?” (2022) – објављеном у *Филозофија и наука*, (ур.) Ненад Цекић, САНУ и Филозофски факултет Универзитета у Београду, Београд, стр. 365-373 – Милевски излаже савремен и обухватан приказ најновијих филозофских и неуронаучних огледа о болу. Конкретније, у овом тексту детаљно је представљен однос између филозофских и научних метода истраживања људског искуства бола. Према традиционалном филозофском схватању – које карактерише потпуни склад са здраворазумским и свакодневним интуицијама – бол суштински представља непријатну сензацију, која нас мотивише на избегавање оштећујућих или потенцијално оштећујућих стимулуса. Ово традиционално гледиште је, како Милевски појашњава, доведено у питање двадесетих година прошлог века открићем изузетно ретког синдрома у људском искуству бола, познатог као асимболија за бол. Разматрајући резултате неуронаучних истраживања овог синдрома, као и савремене филозофске интерпретације тих резултата, на крају текста Милевски долази до закључка да је однос науке и филозофије много комплекснији него што се обично претпоставља, као и да је реч о односу који није једносмеран, већ се пре ради о међусобном надопуњавању и прожимању ових области истраживања на путу до потпунијег схватања наших искуствених доживљаја, као и света у којем живимо.

**Педагошки рад**

Милевски је у претходне четири године био члан комисије за оцену докторске дисертације Санеле Ристић Ранковић, *Проблем експланаторног јаза и стратегија позивања на појмове о феноменалним аспектима менталних стања*, а више пута је био ментор на изради мастер и завршних радова. На основним студијама држи предавања на предметима Теорија делања, Методика наставе са основама филозофије образовања и наставничку праксу, док на мастер студијама држи предавања из предмета Теорија делања, као и Методике наставе друштвено-хуманистичких предмета (ЦОН).

Педагошки рад Воина Милевског одликује се редовношћу извођења наставе и консултација, веома успешном комуникацијом са студентима, изврсном припремљеношћу за часове и интерактивним карактером семинара. О изузетно доброј сарадњи са студентима сведочи и веома висока просечна оцена у студентским евалуацијама његовог рада (оцењен је просечним оценама између 4.9 и 5 на предмету Методика наставе филозофије са основама филозофије образовања 1 и 2, на завршној години студија филозофије; оценом 5 на предмету Теорија делања, на трећој години студија филозофије; оценом 5 на предмету Филозофски скептицизам, на мастер студијама (2019). Милевски је у раду у настави показао изузетне педагошке способности и познавање широког опсега филозофских проблема и праваца.

**Учешће у делатностима од значаја за развој научне области, Факултета и Универзитета**

Милевски је члан Финансијске комисије, а од 2021. године ангажован је и као главни уредник међународног часописа Филозофски годишњак (*Belgrade Philosophical Annual*).

**Закључно мишљење и предлог комисије**

Прегледом достављене документације, анализом објављених научних радова кандидата и проценом његовог педагошког рада, Комисија је утврдила да др Воин Милевски у потпуности испуњава све услове за избор у звање ванредног професора прописане Законом о високом образовању, Критеријумима за стицање звања наставника на Универзитету у Београду и Статутом Филозофског факултета.

На основу свих релевантних показатеља који говоре о његовој научној, стручној и педагошкој активности, може се закључити да је др Воин Милевски постигао веома запажене резултате у периоду од избора у звање доцента.

Комисија стога са задовољством предлаже Изборном већу Филозофског факултета да донесе позитивну одлуку о избору др Воина Милевског у звање и на радно место ванредног професора за ужу научну област ОПШТА ФИЛОЗОФИЈА – тежиште истраживања епистемологија и методика наставе филозофије са основама филозофије образовања.

Београд, 05.12.2022. године

Чланови комисије:

проф. др Живан Лазовић  
редовни професор  
Филозофски факултет, Универзитет у Београду

проф. др Слободан Перовић  
редовни професор  
Филозофски факултет, Универзитет у Београду

проф. др Владимир Дрекаловић  
ванредни професор  
Филозофски факултет, Универзитет Црне Горе у Никшићу